## Medi Ambient obri el procés per a subvencionar actuacions municipals de prevenció d’incendis i gestió forestal

*** El conseller Vicente Martínez Mus ha presentat esta iniciativa, dotada de 8 milions d’euros, a Pina de Montalgrao
* La Generalitat concedirà una subvenció directa a les localitats valencianes que ho sol·liciten i disposen de terreny forestal i el Pla local de prevenció d’incendis forestals**

El conseller de Medi Ambient, Infraestructures i Territori, Vicente Martínez Mus, ha anunciat la inversió de 8 milions d’euros per a subvencionar actuacions locals de prevenció d’incendis i gestió forestal.

Així ho ha confirmat Martínez Mus en la seua visita a Pina de Montalgrao, a on ha presentat el Fons Estratègic Municipal de Prevenció d’Incendis i Gestió Forest (PLPIF) de 2025 de la Generalitat. El mateix establix la via per a canalitzar una ajuda directa als 498 municipis valencians que tenen terreny forestal i disposen de pla local de prevenció d’incendis forestals.

En esta línia, el conseller ha subratllat que este fons “és exemple del ferm compromís del Consell amb la prevenció i la gestió forestal per a actuar de la manera més primerenca i minimitzar en la mesura que siga possible estes emergències, que cada vegada són més freqüents en qualsevol època de l’any”. Entre les actuacions que poden ser subvencionades destaquen la creació d’àrees tallafocs i el seu manteniment, la millora de pistes forestals i de punts d’aigua o tales, podes i desbrossaments.

Martínez Mus ha explicat que la convocatòria de les ajudes de 2025 “s’ha anticipat a petició dels alcaldes” i, a més, ha remarcat que la comarca de l’Alt Palància és “exemple d’execució del 100 % dels recursos adjudicats en el fons de prevenció d’incendis i de bona gestió d’estos”.

Este fons és, segons Martínez Mus, “una peça clau en la nostra estratègia per a combatre els incendis forestals”. A més, “no és només una ajuda econòmica, és una aposta pel futur de les nostres muntanyes, perquè volem que estiguen millor preparades per a fer front als incendis”, ha puntualitzat.

A través d’estes ajudes, la Generalitat busca la màxima coordinació en totes les accions d’intervenció en la massa forestal per a impedir o retardar al màxim la seua velocitat de propagació, si es declara un incendi. En definitiva, es tracta d’aportacions per a ajudar els ajuntaments a finançar activitats, obres, servicis i subministraments inclosos en els seus plans de prevenció d’incendis forestals i en els instruments tècnics de gestió forestal aprovats.

El PLPIF es va crear l’any 2023 i donava l’oportunitat, a 464 municipis de la Comunitat Valenciana, d’accedir a estes ajudes a 464 municipis de la Comunitat Valenciana, “xifra que va augmentar l’any passat fins als 486 i ara ja frega el mig centenar de poblacions. En un any ha augmentat el percentatge de municipis i ha passat del 76,44 % en 2023 al 80,55 % l’any 2024”, ha matisat el titular de Medi Ambient.

**Actuacions en l’Alt Palància**

En la comarca de l’Alt Palància s’han invertit 1,2 milions d’euros durant els exercicis 2023 i 2024 en el marc del Fons Estratègic Municipal de Prevenció d’Incendis i Gestió Forestal.

Així mateix, durant 2023 s’ha actuat en 23 municipis amb una inversió total de 572.000 euros, mentres que, en 2024, es van destinar 603.000 euros en 27 poblacions.

**Publicació en el DOGV**

La resolució d’adjudicació provisional s’ha publicat este dilluns en el [DOGV](https://dogv.gva.es/va/resultat-dogv?signatura=2025/3931), per la qual cosa els ajuntaments tenen 15 dies hàbils per a presentar una sol·licitud d’acceptació i adjuntar un acord o resolució de l’òrgan municipal competent.

Este 2025 és el primer any que les subvencions es gestionen electrònicament, optimitzant la resposta per part de l’Administració en la tramitació de les ajudes, ja que són un instrument àgil i d’alta productivitat.

Fecha: 03/03/2025